CELEX: 32017D2320
Language: el
Date: 2017-12-13 00:00:00
Title: Εκτελεστική απόφαση (ΕΕ) 2017/2320 της Επιτροπής, της 13ης Δεκεμβρίου 2017, σχετικά με την ισοδυναμία του νομοθετικού και εποπτικού πλαισίου των Ηνωμένων Πολιτειών της Αμερικής για τα εθνικά χρηματιστήρια αξιών και τα εναλλακτικά συστήματα συναλλαγών σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

14.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 331/94
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2320 ΤΗΣ ΕΠΙΤΡΟΠΉΣ
   της 13ης Δεκεμβρίου 2017
   σχετικά με την ισοδυναμία του νομοθετικού και εποπτικού πλαισίου των Ηνωμένων Πολιτειών της Αμερικής για τα εθνικά χρηματιστήρια αξιών και τα εναλλακτικά συστήματα συναλλαγών σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 25 παράγραφος 4 στοιχείο α),
   Εκτιμώντας τα ακόλουθα:
   
               (1)
            
            
               Το άρθρο 23 παράγραφος 1 του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (2) ορίζει ότι μια επιχείρηση επενδύσεων εξασφαλίζει ότι οι συναλλαγές, τις οποίες αναλαμβάνει να καταρτίσει σε μετοχές εισηγμένες προς διαπραγμάτευση σε ρυθμιζόμενη αγορά ή που τελούν υπό διαπραγμάτευση σε τόπο διαπραγμάτευσης, καταρτίζονται σε ρυθμιζόμενη αγορά, ΠΜΔ ή συστηματικό εσωτερικοποιητή ή σε τόπο διαπραγμάτευσης τρίτης χώρας που έχει αξιολογηθεί από την Επιτροπή ως ισοδύναμος σύμφωνα με το άρθρο 25 παράγραφος 4 στοιχείο α) της οδηγίας 2014/65/ΕΕ.
            
         
               (2)
            
            
               Το άρθρο 23 παράγραφος 1 του κανονισμού (ΕΕ) αριθ. 600/2014 ορίζει υποχρέωση διαπραγμάτευσης μόνο για μετοχές. Η υποχρέωση διαπραγμάτευσης δεν περιλαμβάνει άλλα χρηματοπιστωτικά μέσα, όπως πιστοποιητικά αποθετηρίου, διαπραγματεύσιμα αμοιβαία κεφάλαια, πιστοποιητικά και άλλα παρόμοια χρηματοπιστωτικά μέσα.
            
         
               (3)
            
            
               Σκοπός της διαδικασίας ισοδυναμίας για τόπους διαπραγμάτευσης εγκατεστημένους σε τρίτες χώρες, που ορίζεται στο άρθρο 25 παράγραφος 4 στοιχείο α) της οδηγίας 2014/65/ΕΕ, είναι να επιτραπεί στις επιχειρήσεις επενδύσεων να πραγματοποιούν συναλλαγές σε μετοχές που υπόκεινται σε υποχρέωση διαπραγμάτευσης στην Ένωση σε τόπους διαπραγμάτευσης τρίτων χωρών οι οποίοι αναγνωρίζονται ως ισοδύναμοι. Η Επιτροπή θα πρέπει να αξιολογήσει κατά πόσον το νομικό και εποπτικό πλαίσιο τρίτης χώρας εγγυάται ότι ένας τόπος διαπραγμάτευσης που έχει λάβει άδεια λειτουργίας στην εν λόγω τρίτη χώρα συμμορφώνεται προς νομικά δεσμευτικές απαιτήσεις ισοδύναμες με τις απαιτήσεις που απορρέουν από τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (3), από τον τίτλο III της οδηγίας 2014/65/ΕΕ, από τον τίτλο II του κανονισμού (ΕΕ) αριθ. 600/2014 και από την οδηγία 2004/109/ΕΚ του Ευρωπαϊκού Κοινοβουλίου και του Συμβουλίου (4), και οι οποίες υπόκεινται σε αποτελεσματική εποπτεία και επιβολή της εφαρμογής στην εν λόγω τρίτη χώρα. Αυτό θα πρέπει να συνεκτιμάται σε συνάρτηση με τους στόχους των εν λόγω πράξεων, ιδίως δε με τη συνεισφορά τους στη δημιουργία και λειτουργία της εσωτερικής αγοράς, στην ακεραιότητα της αγοράς, την προστασία των επενδυτών και, εντέλει, εξίσου σημαντικό, στη χρηματοπιστωτική σταθερότητα.
            
         
               (4)
            
            
               Σύμφωνα με το άρθρο 25 παράγραφος 4 στοιχείο α) τέταρτο εδάφιο της οδηγίας 2014/65/ΕΕ, το νομικό και εποπτικό πλαίσιο τρίτης χώρας μπορεί να θεωρηθεί ισοδύναμο όταν πληροί τουλάχιστον τις ακόλουθες προϋποθέσεις: α) οι αγορές υπόκεινται σε αδειοδότηση και αποτελεσματική εποπτεία και επιβολή της τήρησης των υποχρεώσεων σε συνεχή βάση, β) οι αγορές διαθέτουν σαφείς και διαφανείς κανόνες για την εισαγωγή κινητών αξιών προς διαπραγμάτευση, έτσι ώστε αυτές οι κινητές αξίες να αποτελούν αντικείμενο δίκαιης, ομαλής και αποτελεσματικής διαπραγμάτευσης και να είναι ελεύθερα διαπραγματεύσιμες, γ) οι εκδότες χρηματοπιστωτικών μέσων υπόκεινται σε υποχρεώσεις περιοδικής και συνεχούς πληροφόρησης που διασφαλίζουν υψηλό επίπεδο προστασίας των επενδυτών, και δ) η διαφάνεια και ακεραιότητα της αγοράς διασφαλίζονται μέσω της αποτροπής της κατάχρησης αγοράς υπό τη μορφή εκμετάλλευσης εμπιστευτικών πληροφοριών και χειραγώγησης της αγοράς.
            
         
               (5)
            
            
               Σκοπός αυτής της αξιολόγησης ισοδυναμίας είναι να αξιολογηθεί, μεταξύ άλλων, κατά πόσον οι νομικά δεσμευτικές απαιτήσεις που είναι εφαρμοστέες στις Ηνωμένες Πολιτείες της Αμερικής («ΗΠΑ») για τα εθνικά χρηματιστήρια αξιών («ΕΧΑ») και τα εναλλακτικά συστήματα συναλλαγών («ΕΣΣ») που είναι εγκατεστημένα και εγγεγραμμένα εκεί και τελούνυπό την εποπτεία της επιτροπής κεφαλαιαγοράς των ΗΠΑ («SEC») είναι ισοδύναμες με τις απαιτήσεις που απορρέουν από τον κανονισμό (ΕΕ) αριθ. 596/2014, από τον τίτλο III της οδηγίας 2014/65/ΕΕ, από τον τίτλο II του κανονισμού (ΕΕ) αριθ. 600/2014 και από την οδηγία 2004/109/ΕΚ, και κατά πόσον υπόκεινται σε αποτελεσματική εποπτεία και επιβολή της εφαρμογής τους στην εν λόγω τρίτη χώρα.
            
         
               (6)
            
            
               Όσον αφορά τις προϋποθέσεις ότι οι αγορές υπόκεινται σε αδειοδότηση και αποτελεσματική εποπτεία και επιβολή της τήρησης των υποχρεώσεων σε συνεχή βάση, το άρθρο 3(a)(1) του Securities Exchange Act του 1934 («ο νόμος περί χρηματιστηρίων») ορίζει ως χρηματιστήριο κάθε οργάνωση, ένωση ή ομάδα ατόμων που δημιουργεί, διαχειρίζεται ή παρέχει αγορά ή εγκαταστάσεις για τη συνεύρεση αγοραστών και πωλητών κινητών αξιών ή για την άσκηση, σε σχέση με κινητές αξίες, των λειτουργιών που συνήθως ασκούνται από ένα χρηματιστήριο αξιών. Ο όρος χρηματιστήριο ορίζεται αναλυτικότερα από τον Κανόνα 3b-16 της SEC ως «οργάνωση, ένωση ή ομάδα ατόμων που: 1) διευκολύνει τη συγκέντρωση των εντολών για κινητές αξίες πολλών αγοραστών και πωλητών και 2) χρησιμοποιεί καθιερωμένες μεθόδους που δεν παρέχουν διακριτική ευχέρεια (είτε παρέχοντας τόπο διαπραγμάτευσης ή ορίζοντας κανόνες) βάσει των οποίων συντελείται η αλληλεπίδραση μεταξύ των εντολών, οι δε αγοραστές και οι πωλητές που δίνουν αυτές τις εντολές συμφωνούν τους όρους της συναλλαγής». Κατά συνέπεια, ένα χρηματιστήριο πρέπει να διαχειρίζεται ένα πολυμερές σύστημα σύμφωνα με κανόνες που δεν παρέχουν διακριτική ευχέρεια. Ένα χρηματιστήριο πρέπει να είναι εγγεγραμμένο στη SEC ως ΕΧΑ ή να είναι εγγεγραμμένο στη SEC ως χρηματιστηριακός διαμεσολαβητής-διαπραγματευτής και να συμμορφώνεται προς την κανονιστική ρύθμιση για τα εναλλακτικά συστήματα συναλλαγών (ΕΣΣ).
            
         
               (7)
            
            
               Επιπλέον, ένα ΕΧΑ πρέπει να παρέχει στους συμμετέχοντες πρόσβαση χωρίς διακρίσεις στις αγορές και τις υπηρεσίες του. Επιπλέον, τα κριτήρια πρόσβασης πρέπει να είναι αντικειμενικά και διαφανή, και να εφαρμόζονται χωρίς διακρίσεις. Για τον σκοπό αυτό, ένα ΕΧΑ πρέπει να λειτουργεί με κανόνες οι οποίοι ορίζουν τα μέσα με τα οποία ένας χρηματιστηριακός διαμεσολαβητής-διαπραγματευτής μπορεί να υποβάλει αίτηση να καταστεί μέλος. Η SEC, βάσει του άρθρου 19(b) του νόμου περί χρηματιστηρίων, επανεξετάζει τους κανόνες εισαγωγής σε ΕΧΑ. Ενώ τα ΕΧΑ πρέπει να διέπονται από εύλογα πρότυπα πρόσβασης, τα πρότυπα αυτά θα πρέπει να αποτρέπουν την αδικαιολόγητη διακριτική άρνηση πρόσβασης. Ένα ΕΧΑ πρέπει να αρνείται τη συμμετοχή οιουδήποτε μη εγγεγραμμένου χρηματιστηριακού διαμεσολαβητή-διαπραγματευτή, όπως επίσης και οιουδήποτε χρηματιστηριακού διαμεσολαβητή-διαπραγματευτή που έχει κηρυχθεί έκπτωτος κατά νόμο.
            
         
               (8)
            
            
               Το σημείο 242.300 του Τίτλου 17, Μέρος 242 του Code of Federal Regulations («κανονισμός για τα ΕΣΣ») ορίζει το ΕΣΣ ως οργάνωση, ένωση ή ομάδα ατόμων, ή σύστημα που παρέχει αγορά για τη συνεύρεση αγοραστών και πωλητών κινητών αξιών ή για την άσκηση, σε σχέση με κινητές αξίες, των λειτουργιών που συνήθως ασκούνται από ένα χρηματιστήριο αξιών κατά την έννοια του Κανόνα 3b-16 του νόμου περί χρηματιστηρίων. Βάσει του κανονισμού για τα ΕΣΣ, μια οντότητα που εμπίπτει στον ορισμό του χρηματιστηρίου αξιών πρέπει να εγγράφεται είτε ως ΕΧΑ είτε ως χρηματιστηριακός διαμεσολαβητής - διαπραγματευτής και να συμμορφώνεται προς τον κανονισμό για τα ΕΣΣ. Τα ΕΣΣ πρέπει να διαχειρίζονται ένα πολυμερές σύστημα στο οποίο οι συναλλασσόμενοι εκτελούν πράξεις σύμφωνα με κανόνες που δεν παρέχουν διακριτική ευχέρεια. Τα ΕΣΣ που αντιπροσωπεύουν ποσοστό 5 % ή και μεγαλύτερο του μέσου ημερήσιου όγκου των συναλλαγών σε μετοχικούς τίτλους σε μια συγκεκριμένη χρονική περίοδο πρέπει να συμμορφώνονται προς τις απαιτήσεις της ενότητας 242.301(b)(5)(ii) του κανονισμού για τα ΕΣΣ περί δίκαιης πρόσβασης. Ειδικότερα, πρέπει να καταρτίζουν γραπτά πρότυπα για τη χορήγηση πρόσβασης στη διαπραγμάτευση της εκάστοτε κινητής αξίας στα συστήματά τους και να διατηρούν αυτά τα πρότυπα στα μητρώα τους. Ένα ΕΣΣ απαγορεύεται να εμποδίζει ή να περιορίζει αδικαιολόγητα την πρόσβαση οποιουδήποτε προσώπου στις υπηρεσίες του για τους εν λόγω μετοχικούς τίτλους για τους οποίους το ΕΣΣ αντιπροσωπεύει ποσοστό 5 % ή μεγαλύτερο του μέσου ημερήσιου όγκου των συναλλαγών στην ισχύουσα χρονική περίοδο, και δεν πρέπει να εφαρμόζει αυτά τα πρότυπα με άδικο ή διακριτικό τρόπο. Τα πρότυπα πρόσβασης κοινοποιούνται στη SEC κατόπιν αιτήματος.
            
         
               (9)
            
            
               Οι τέσσερις προϋποθέσεις που ορίζονται στο άρθρο 25 παράγραφος 4 στοιχείο α) της οδηγίας 2014/65/ΕΕ πρέπει να πληρούνται προκειμένου να διαπιστωθεί ότι οι νομικές και εποπτικές ρυθμίσεις μιας τρίτης χώρας όσον αφορά τα αδειοδοτημένα σε αυτήν ΕΧΑ και ΕΣΣ είναι ισοδύναμες με τις απαιτήσεις που ορίζονται στην οδηγία 2014/65/ΕΕ.
            
         
               (10)
            
            
               Σύμφωνα με την πρώτη προϋπόθεση, οι τόποι διαπραγμάτευσης σε τρίτες χώρες πρέπει να υπόκεινται σε έγκριση και σε αποτελεσματική εποπτεία και επιβολή του νόμου σε συνεχή βάση.
            
         
               (11)
            
            
               Ένα ΕΧΑ πρέπει να έχει εγγραφεί στο μητρώο της SEC πριν επιτραπεί η έναρξη της λειτουργίας του. Η SEC προβαίνει στην καταχώριση εφόσον διαπιστώσει ότι το ΕΧΑ πληροί τις ισχύουσες απαιτήσεις. Σε διαφορετική περίπτωση, η SEC οφείλει να αρνηθεί την εγγραφή [άρθρο 19(a)(1) του νόμου περί χρηματιστηρίων]. Βάσει του νόμου περί χρηματιστηρίων, ένα χρηματιστήριο πρέπει να προβλέπει ρυθμίσεις για την αντιμετώπιση όλων των μορφών συμπεριφοράς καιδραστηριότητας την οποία προτίθεται να ασκήσει μια αιτούσα επιχείρηση. Μετά την εγγραφή τους, τα ΕΧΑ οφείλουν να εφαρμόζουν κανόνες, πολιτικές και διαδικασίες σύμφωνες με τις καταστατικές υποχρεώσεις τους και να έχουν την ικανότητα να εκτελούν τις υποχρεώσεις τους. Με την εγγραφή του, ένα ΕΧΑ καθίσταται αυτορρυθμιζόμενος οργανισμός («SRO»). Με αυτή την ιδιότητα, τα ΕΧΑ παρακολουθούν και επιβάλλουν τη συμμόρφωση των μελών τους -και των προσώπων που σχετίζονται με αυτά- προς τις διατάξεις του νόμου περί χρηματιστηρίων, τους κανόνες και τους συναφείς κανονισμούς, καθώς και προς τους οικείους κανόνες. Σε περίπτωση μη συμμόρφωσης μελών προς τους κανόνες των ΕΧΑ, τα ΕΧΑ οφείλουν, με την ιδιότητά τους ως SRO, να αντιμετωπίζουν κάθε πιθανή παραβίαση των κανόνων της αγοράς ή των ομοσπονδιακών νόμων περί κινητών αξιών από τα μέλη τους. Οφείλουν επίσης να ενημερώνουν τη SEC για σημαντικές παραβάσεις.
            
         
               (12)
            
            
               Τα ΕΣΣ πρέπει να συμμορφώνονται προς τον κανονισμό για τα ΕΣΣ, ο οποίος επιβάλλει, μεταξύ άλλων, την εγγραφή των ΕΣΣ στο μητρώο της SEC ως χρηματιστηριακών διαμεσολαβητών - διαπραγματευτών βάσει του άρθρου 15 του νόμου περί χρηματιστηρίων. Τα ΕΣΣ, ως χρηματιστηριακοί διαμεσολαβητές-διαπραγματευτές, πρέπει να είναι μέλη τουλάχιστον ενός SRO, όπως η ρυθμιστική αρχή του χρηματοπιστωτικού κλάδου («FINRA»). Ο αιτών χρηματιστηριακός διαμεσολαβητής - διαπραγματευτής πρέπει να υποβάλει στοιχεία σχετικά με το υπόβαθρό του, όπως το είδος επιχειρηματικής δραστηριότητας που προτίθεται να ασκήσει, η ταυτότητα των άμεσων και έμμεσων ιδιοκτητών και άλλων προσώπων ασκούντων έλεγχο, όπως οι εκτελεστικοί διευθυντές, πληροφορίες για το αν έχουν ασκηθεί ποινικές διώξεις, κανονιστικές πράξεις ή αστικές αγωγές εναντίον του ή εναντίον συνδεδεμένης επιχείρησης υπό τον έλεγχό του σε σχέση με κάποια επενδυτική δραστηριότητά του. Σε αντίθετη περίπτωση, η SEC πρέπει να αρνηθεί την εγγραφή (άρθρο 15 του νόμου περί χρηματιστηρίων).
            
         
               (13)
            
            
               Βάσει της νομοθεσίας των ΗΠΑ, η αδιάλειπτη συμμόρφωση προς τις αρχικές απαιτήσεις εγγραφής αποτελεί προϋπόθεση για τη συνεχή εγγραφή των ΕΧΑ και των ΕΣΣ. Τόσο τα εγγεγραμμένα ΕΧΑ όσο και τα ΕΣΣ οφείλουν να τηρούν τους κανόνες, τις πολιτικές και τις διαδικασίες σύμφωνα με τις υποχρεώσεις τους βάσει των ομοσπονδιακών νόμων και κανόνων περί κινητών αξιών και να έχουν την ικανότητα να εκτελούν τις υποχρεώσεις τους.
            
         
               (14)
            
            
               Όσον αφορά την αποτελεσματική εποπτεία, ο νόμος περί κινητών αξιών του 1933 («The Securities Act») και ο νόμος περί χρηματιστηρίων αποτελούν τα βασικά κείμενα της πρωτογενούς νομοθεσίας, η οποία θεσπίζει ένα νομικά εκτελεστό καθεστώς για τη διαπραγμάτευση κινητών αξιών στις ΗΠΑ. Ο νόμος περί χρηματιστηρίων αναθέτει στη SEC ευρεία εξουσία ως προς όλα τα ζητήματα του κλάδου των κινητών αξιών, μεταξύ άλλων την εξουσία να εγγράφει, να ρυθμίζει και να επιβλέπει χρηματιστηριακούς διαμεσολαβητές-διαπραγματευτές, περιλαμβανομένων των ΕΣΣ, των φορέων μεταβίβασης και φορέων εκκαθάρισης, καθώς και τους αυτορρυθμιζόμενους οργανισμούς στους οποίους περιλαμβάνονται τα χρηματιστήρια και η FINRA. Επίσης, ο νόμος περί χρηματιστηρίων προσδιορίζει και απαγορεύει ορισμένες μορφές συμπεριφοράς στις αγορές και παρέχει στη SEC πειθαρχικές εξουσίες επί των οντοτήτων που υπόκεινται σε ρύθμιση και των συνδεόμενων με αυτές προσώπων. Ο νόμος περί χρηματιστηρίων εξουσιοδοτεί επίσης τη SEC να απαιτεί την περιοδική υποβολή στοιχείων από επιχειρήσεις με τίτλους που αποτελούν αντικείμενο δημόσιας διαπραγμάτευσης. Η αυτορρύθμιση των διαμεσολαβητών μέσω συστήματος αυτορρυθμιζόμενων οργανισμών είναι ένα από τα βασικά στοιχεία του κανονιστικού πλαισίου των ΗΠΑ. Βάσει του νομοθετικού πλαισίου των ΗΠΑ, πρωταρχική ευθύνη των SRO, ως ρυθμιστικών φορέων, είναι να καταρτίζουν τους κανόνες άσκησης επιχειρηματικής δραστηριότητας των μελών τους και να παρακολουθούν τον τρόπο άσκησης των δραστηριοτήτων τους. Σε περίπτωση μη συμμόρφωσης των μελών τους προς τους κανόνες για τα ΕΣΣ, τα ΕΣΣ, με την ιδιότητά τους ως SRO, οφείλουν να αντιμετωπίζουν κάθε πιθανή παραβίαση των κανόνων της αγοράς ή των ομοσπονδιακών νόμων περί κινητών αξιών εκ μέρους των μελών τους. Οφείλουν επίσης να ενημερώνουν τη SEC για σημαντικές παραβάσεις.
            
         
               (15)
            
            
               Ο νόμος περί χρηματιστηρίων απαιτεί από όλα τα ΕΧΑ να παρακολουθούν και να επιβάλλουν τη συμμόρφωση των μελών τους και των προσώπων που σχετίζονται με αυτά προς τις διατάξεις του νόμου περί χρηματιστηρίων, τους κανόνες και τους συναφείς κανονισμούς, καθώς και προς τους οικείους κανόνες. Στο πλαίσιο της συνεχούς εποπτείας των ΕΧΑ, η SEC αξιολογεί την ικανότητα κάθε χρηματιστηρίου να διερευνά τις δραστηριότητες διαπραγμάτευσης των μελών του. Επίσης, ένα ΕΧΑ οφείλει να αντιμετωπίζει κάθε πιθανή παραβίαση των κανόνων της αγοράς ή των ομοσπονδιακών νόμων περί κινητών αξιών από τα μέλη του και να αναφέρει τέτοιες πιθανές παραβάσεις στη SEC. Στο πλαίσιο της υποχρέωσής του να επιβάλλει τη συμμόρφωση των μελών του, κάθε ΕΧΑ έχει ευθύνη να διερευνά και να επιβάλλει πειθαρχικές κυρώσεις για κάθε παραβίαση του νόμου περί χρηματιστηρίων, των κανόνων και των κανονισμών αυτού. Η SEC έχει επίσης τη διακριτική ευχέρεια να διερευνά και να ασκεί διώξεις για κάθε παραβίαση του νόμου περί χρηματιστηρίων και των κανόνων αυτού. Η FINRA, αυτορρυθμιζόμενος οργανισμός για χρηματιστηριακούς διαμεσολαβητές-διαπραγματευτές, συμπεριλαμβανομένων των ΕΣΣ, οφείλει να επιβάλλει τη συμμόρφωση των μελών της, μεταξύ των οποίων και τα ΕΣΣ, προς τις διατάξεις του νόμου περί χρηματιστηρίων, τους κανόνες και τους κανονισμούς αυτού, και προς τους οικείους κανόνες. Η επανεξέταση των κανόνων που διέπουν τους αυτορρυθμιζόμενους οργανισμούς αποτελεί αρμοδιότητα της SEC. Εάν η SEC διαπιστώσει ότι ένας αυτορρυθμιζόμενος οργανισμός δεν έχει επιβάλει, χωρίς εύλογη εξήγηση ή δικαιολογία, τη συμμόρφωση ενός μέλους ή προσώπου που σχετίζεται με αυτό προς μια τέτοια διάταξη, μπορεί να επιβάλει κυρώσεις κατά του αυτορρυθμιζόμενου οργανισμού βάσει του άρθρου 19(h) του νόμου περί χρηματιστηρίων. Σύμφωνα με το άρθρο 21 του νόμου περί χρηματιστηρίων, η SEC μπορεί να διερευνά παραβιάσεις και να επιβάλλει κυρώσεις κατά μελών αυτορρυθμιζόμενων οργανισμών τα οποία παραβιάζουν κανόνα που διέπει τη λειτουργία τους. Στο πλαίσιο της συνεχούς εποπτείας των SRO, η SEC αξιολογεί την ικανότητα κάθε ΕΧΑ και της FINRA να διερευνούν τις δραστηριότητες διαπραγμάτευσης των μελών τους. Τα ΕΧΑ και τα ΕΣΣ οφείλουν να ενημερώνουν τη SEC για κάθε αλλαγή των κανόνων.
            
         
               (16)
            
            
               Όσον αφορά την αποτελεσματική επιβολή των κανόνων, η SEC διαθέτει ευρεία εξουσία να διερευνά πραγματικές ή δυνητικές παραβιάσεις των ομοσπονδιακών νόμων περί κινητών αξιών, περιλαμβανομένων του νόμου περί χρηματιστηρίων και των κανόνων αυτού. Η SEC μπορεί να λαμβάνει μητρώα από οντότητες που υπόκεινται σε ρύθμιση κατά την άσκηση των εποπτικών της εξουσιών. Επιπλέον, δυνάμει της εξουσίας της να εκδίδει κλητεύσεις, η SEC μπορεί να επιβάλει την προσκόμιση εγγράφων ή να καλεί οποιοδήποτε πρόσωπο ή οντότητα ως μάρτυρα οπουδήποτε εντός των Ηνωμένων Πολιτειών. Η SEC έχει την εξουσία να λαμβάνει μέτρα εκτέλεσης με την άσκηση αστικών αγωγών σε πρωτοδικείο ή να κινεί διοικητικές διαδικασίες ενώπιον διοικητικού δικαστή της SEC για παραβιάσεις των ομοσπονδιακών νόμων περί κινητών αξιών, όπως η εκμετάλλευση εμπιστευτικών πληροφοριών και η χειραγώγηση της αγοράς. Στο πλαίσιο αστικών αγωγών, η SEC μπορεί να επιβάλει την παραίτηση από παρανόμως αποκτηθέντα κέρδη, τη χρέωση τόκων πριν από την έκδοση της απόφασης, χρηματικά πρόστιμα, προσωρινά μέτρα, απαγόρευση άσκησης υπαλληλικών ή διευθυντικών καθηκόντων σε εισηγμένη ανώνυμη εταιρεία ή της συμμετοχής σε προσφορά μετοχών μικρής ονομαστικής αξίας, καθώς και άλλες ρυθμίσεις (όπως η ανάκτηση κερδών από εναγόμενο). Στο πλαίσιο διοικητικών μέτρων, οι κυρώσεις μπορεί να περιλαμβάνουν επιπλήξεις, περιορισμούς δραστηριοτήτων, αστικές κυρώσεις επιπλέον της αφαίρεσης παρανόμως αποκτηθέντων κερδών, ή αποκλεισμούς ιδιωτών, ή άρση της εγγραφής μιας οντότητας. Η SEC έχει την εξουσία να λαμβάνει μέτρα εκτέλεσης κατά αυτορρυθμιζόμενου οργανισμού (π.χ. ενός ΕΧΑ ή μιας FINRA) για παράλειψη δράσης ή πλημμελή άσκηση απαιτούμενων καθηκόντων.
            
         
               (17)
            
            
               Η SEC έχει επίσης εξουσία να διερευνά και να λαμβάνει πειθαρχικά μέτρα ή άλλα μέτρα εκτέλεσης κατά ενός ΕΣΣ λόγω παραβάσεων των ομοσπονδιακών νόμων περί κινητών αξιών των ΗΠΑ. Επιπλέον, η SEC είναι εξουσιοδοτημένη να συντονίζει τα οικεία μέτρα εκτέλεσης με εγχώριους και διεθνείς αντισυμβαλλόμενους. Ενδεικτικά, η SEC μπορεί να παραπέμψει ένα θέμα στο υπουργείο Δικαιοσύνης των ΗΠΑ για την άσκηση ποινικής δίωξης, ή σε άλλους φορείς ποινικής δικαιοσύνης ή σε ρυθμιστικά όργανα για τη λήψη μέτρων, σε οποιοδήποτε στάδιο μιας έρευνας ή ελέγχου. Επιπλέον, η SEC έχει την εξουσία να κοινοποιεί μη δημοσιοποιημένες πληροφορίες που έχει στην κατοχή της προς συνεργαζόμενους φορείς της χώρας και της αλλοδαπής.
            
         
               (18)
            
            
               Μπορεί, συνεπώς, να συναχθεί το συμπέρασμα ότι τα ΕΧΑ και τα ΕΣΣ που είναι καταχωρισμένα στη SEC των ΗΠΑ έχουν αδειοδοτηθεί και υπόκεινται σε αποτελεσματική εποπτεία και επιβολή της νομοθεσίας σε συνεχή βάση.
            
         
               (19)
            
            
               Σύμφωνα με τη δεύτερη προϋπόθεση, οι τόποι διαπραγμάτευσης τρίτων χωρών πρέπει να έχουν σαφείς και διαφανείς κανόνες για την εισαγωγή τίτλων προς διαπραγμάτευση, έτσι ώστε αυτές οι κινητές αξίες να αποτελούν αντικείμενο δίκαιης, ομαλής και αποτελεσματικής διαπραγμάτευσης και να είναι ελεύθερα διαπραγματεύσιμες.
            
         
               (20)
            
            
               Κατ' εφαρμογή του άρθρου 12(a) του νόμου περί χρηματιστηρίων, οι κινητές αξίες που είναι εισηγμένες σε ΕΧΑ των ΗΠΑ πρέπει να εγγράφονται σε ΕΧΑ από τον εκδότη. Για την εγγραφή μιας κινητής αξίας απαιτείται η υποβολή αίτησης από τον εκδότη στο χρηματιστήριο στο οποίο θα εισαχθούν οι κινητές αξίες του. Ο εκδότης οφείλει επίσης να υποβάλει στη SEC δηλώσεις για εισαγωγή χρεογράφων. Η αρμόδια αρχή του χρηματιστηρίου βεβαιώνει τη SEC ότι ο τίτλος έχει εγκριθεί από το ΕΧΑ προς εισαγωγή και εγγραφή. Όλες οι κινητές αξίες που αποτελούν αντικείμενο διαπραγμάτευσης σε ΕΧΑ, και σε ΕΣΣ όπου ασκείται διαπραγμάτευση εισηγμένων τίτλων, πρέπει να πληρούν τα πρότυπα εισαγωγής που ορίζονται στους κανόνες εισαγωγής του χρηματιστηρίου, τα οποία πρέπει να υποβάλλονται στη SEC βάσει του άρθρου 19(b) του νόμου περί χρηματιστηρίων και του κανόνα 19b-4. Οι μη εισηγμένοι τίτλοι που αποτελούν αντικείμενο δημόσιας διαπραγμάτευσης σε ΕΣΣ υπόκεινται σε κανόνες της SEC περί γνωστοποίησης και σε άλλα πρότυπα σχετικά με τίτλους που αποτελούν αντικείμενο δημόσιας διαπραγμάτευσης. Βάσει των κανόνων και προτύπων της SEC περί εισαγωγής, οι εκδότες οφείλουν να γνωστοποιούν έγκαιρα πληροφορίες που θα ήταν ουσιώδεις για τους επενδυτές ή θα μπορούσαν να έχουν σημαντική επίπτωση στην τιμή των κινητών αξιών ενός εκδότη. Το άρθρο 10A(m) και ο κανόνας 10A-3 υποδεικνύουν επίσης σε κάθε ΕΧΑ να απαγορεύει την εισαγωγή κάθε κινητής αξίας ενός εκδότη που δεν πληροί τις απαιτήσεις της επιτροπής ελέγχου, οι οποίες ορίζονται στο καταστατικό και τον σχετικό κανόνα. Ο νόμος περί κινητών αξιών απαιτεί να παρέχονται στους επενδυτές χρηματοοικονομικές και άλλες ουσιώδεις πληροφορίες σχετικά με κινητές αξίες που προσφέρονται σε δημόσια διαπραγμάτευση και σχετικά με τους εκδότες τους, ενώ απαγορεύει τη δόλια και παραπλανητική πληροφόρηση, καθώς και άλλες μορφές απάτης στην πώληση των κινητών αξιών. Τα ΕΧΑ πρέπει να έχουν σαφείς και διαφανείς κανόνες εισαγωγής τίτλων προς διαπραγμάτευση. Οι κινητές αξίες πρέπει να είναι ελεύθερα διαπραγματεύσιμες και να πληρούν τα κριτήρια όσον αφορά τη διάθεση κινητών αξιών στο κοινό και τη διάδοση πληροφοριών σχετικά με την κινητή αξία και τον εκδότη, οι οποίες απαιτούνται για την αποτίμηση της κινητής αξίας. Ένα ΕΧΑ δεν μπορεί να εγγράψει κινητές αξίες για τις οποίες δεν έχουν δημοσιοποιηθεί πληροφορίες ή πληροφορίες σχετικά με τους εκδότες. Τέλος, η συντεταγμένη διαπραγμάτευση κινητών αξιών σε ένα ΕΧΑ ή ΕΣΣ διασφαλίζεται από τις εξουσίες της SEC να αναστέλλει τη διαπραγμάτευση και να εκδίδει έκτακτες διαταγές σε συγκεκριμένες περιστάσεις. Κατ' εφαρμογή του άρθρου 12(k)(1)(A) του νόμου περί χρηματιστηρίων, η SEC μπορεί, για λόγους δημοσίου συμφέροντος και προστασίας των επενδυτών, να εκδίδει με συνοπτική διαδικασία διαταγή προσωρινής αναστολής κάθε διαπραγμάτευσης συγκεκριμένης κινητής αξίας.
            
         
               (21)
            
            
               Το κανονιστικό πλαίσιο των ΗΠΑ περιλαμβάνει απαιτήσεις για την παροχή πληροφοριών στους συμμετέχοντες της αγοράς πριν από τη συναλλαγή. Η νομοθεσία περί κινητών αξιών και οι κανόνες για τους SRO επιβάλλουν την αναφορά, σε πραγματικό χρόνο, των καλύτερων τιμών αγοράς και πώλησης και των ποσοτήτων για όλες τις κινητές αξίες σε ΕΧΑ ή ΕΣΣ που αντιπροσωπεύουν ποσοστό 5 % ή υψηλότερο του όγκου συναλλαγών ενός δεδομένου τίτλου του NMS και την παρουσίαση των εντολών σε κάθε ενδιαφερόμενο. Το όριο του 5 % βασίζεται στον κανόνα 301(b)(3) και (b)(5) και υπολογίζεται με βάση τους όγκους των μετοχών που αναφέρθηκαν στα ενοποιημένα δελτία των ΗΠΑ. Η SEC έχει την εξουσία να ελέγχει τη συμμόρφωση των ΕΣΣ προς την ομοσπονδιακή νομοθεσία περί κινητών αξιών και τον κανονισμό για τα ΕΣΣ, καθώς και το εάν ένα ΕΣΣ έχει υπερβεί το όριο του 5 % και συμμορφώνεται, κατά τα ισχύοντα, προς την απαίτηση του κανόνα 301(b)(3) του κανονισμού για τα ΕΣΣ. Βάσει του κανόνα 602 της SEC, κάθε ΕΧΑ οφείλει να συλλέγει, να επεξεργάζεται και να παρουσιάζει στους πωλητές την καλύτερη τιμή αγοράς, την καλύτερη τιμή πώλησης και τα συνολικά μεγέθη των όγκων κατά τον ορισμό της τιμής για κάθε κινητή αξία. Τα στοιχεία δημοσιοποιούνται στο κοινό με δίκαιο και εύλογο τρόπο και χωρίς διακρίσεις. Για λόγους δημοσίου συμφέροντος και, κατά περίπτωση, προστασίας των επενδυτών, καθώς και για τη διατήρηση δίκαιων και συντεταγμένων αγορών, βάσει του άρθρου 11A(a)(1)(C) του νόμου περί χρηματιστηρίων και των κανόνων εφαρμογής του, τα ΕΧΑ οφείλουν να διασφαλίζουν στους χρηματιστηριακούς διαμεσολαβητές, διαπραγματευτές και επενδυτές τη διαθεσιμότητα πληροφοριών σχετικά με τις προσφορές τιμών για κινητές αξίες και τις σχετικές συναλλαγές. Το κανονιστικό πλαίσιο των ΗΠΑ επιβάλλει επίσης την έγκαιρη παροχή πληροφοριών στους συμμετέχοντες στην αγορά, όπως η τιμή, ο όγκος και ο χρόνος των συναλλαγών πριν από τη συναλλαγή. Ο κανόνας 601(a) βάσει του κανονισμού που διέπει το NMS υποχρεώνει τα χρηματιστήρια αξιών και τη FINRA να υποβάλλουν προς έγκριση στη SEC σχέδια αναφοράς συναλλαγών. Οι κανόνες της SEC και των SRO επιβάλλουν την αναφορά των συναλλαγών σε χρηματιστήρια και σε ΕΣΣ σε πραγματικό χρόνο. Οι χρηματιστηριακοί διαμεσολαβητές, περιλαμβανομένων των ΕΣΣ, πρέπει να υποβάλλουν τα στοιχεία για τις συναλλαγές στη FINRA για δημοσιοποίηση.
            
         
               (22)
            
            
               Μπορεί, συνεπώς, να συναχθεί ότι τα ΕΧΑ και τα ΕΣΣ που είναι καταχωρισμένα στη SEC των ΗΠΑ διαθέτουν σαφείς και διαφανείς κανόνες για την εισαγωγή κινητών αξιών προς διαπραγμάτευση, έτσι ώστε αυτές οι κινητές αξίες να αποτελούν αντικείμενο δίκαιης, ομαλής και αποτελεσματικής διαπραγμάτευσης και να είναι ελεύθερα διαπραγματεύσιμες.
            
         
               (23)
            
            
               Σύμφωνα με την τρίτη προϋπόθεση, οι εκδότες κινητών αξιών υπόκεινται σε υποχρεώσεις περιοδικής και συνεχούς πληροφόρησης που διασφαλίζουν υψηλό επίπεδο προστασίας των επενδυτών.
            
         
               (24)
            
            
               Οι εκδότες των οποίων οι κινητές αξίες εισάγονται προς διαπραγμάτευση σε ΕΧΑ των ΗΠΑ οφείλουν να δημοσιεύουν ετήσιες και ενδιάμεσες οικονομικές εκθέσεις. Οι εισηγμένοι εκδότες και εταιρείες οι μετοχές των οποίων είναι εισηγμένες προς διαπραγμάτευση υπόκεινται επίσης στην υποχρέωση υποβολής εκθέσεων βάσει του άρθρου 13(a) ή του άρθρου 15(d) του νόμου περί χρηματιστηρίων. Οι κινητές αξίες που είναι εισηγμένες προς διαπραγμάτευση σε ΕΧΑ των ΗΠΑ μπορούν επίσης να τεθούν σε διαπραγμάτευση σε άλλο ΕΧΑ ή σε ΕΣΣ. Η υποχρέωση των εν λόγω εκδοτών να υποβάλλουν εκθέσεις εφαρμόζεται ανεξαρτήτως του τόπου διαπραγμάτευσης στον οποίο πραγματοποιούνται οι μεμονωμένες συναλλαγές. Η έγκαιρη δημοσιοποίηση περιεκτικών πληροφοριών που αφορούν τους εκδότες κινητών αξιών επιτρέπει στους επενδυτές να αξιολογούν τις επιχειρηματικές επιδόσεις των εκδοτών και, μέσω της κανονικής ροής πληροφοριών, διασφαλίζεται η αναγκαία διαφάνεια για τους επενδυτές.
            
         
               (25)
            
            
               Μπορεί, συνεπώς, να συναχθεί ότι οι εκδότες των οποίων οι κινητές αξίες εισάγονται προς διαπραγμάτευση σε ΕΧΑ και σε ΕΣΣ υπόκεινται στην υποχρέωση παροχής πληροφοριών σε τακτική και συνεχή βάση, διασφαλίζοντας υψηλό επίπεδο προστασίας των επενδυτών.
            
         
               (26)
            
            
               Σύμφωνα με την τέταρτη προϋπόθεση, το νομικό και εποπτικό πλαίσιο τρίτης χώρας πρέπει να διασφαλίζει τη διαφάνεια και την ακεραιότητα της αγοράς, αποτρέποντας την κατάχρηση αγοράς μέσω της εκμετάλλευσης εμπιστευτικών πληροφοριών και χειραγώγησης της αγοράς.
            
         
               (27)
            
            
               Η ομοσπονδιακή νομοθεσία περί κινητών αξιών των ΗΠΑ έχει θεσπίσει συνολικό κανονιστικό πλαίσιο για τη διασφάλιση της ακεραιότητας της αγοράς και την αποτροπή της εκμετάλλευσης εμπιστευτικών πληροφοριών και της χειραγώγησης της αγοράς. Το πλαίσιο αυτό απαγορεύει τη συμπεριφορά και εξουσιοδοτεί τη SEC να λαμβάνει μέτρα για την επιβολή της νομοθεσίας κατά συμπεριφοράς που θα μπορούσε να διαταράξει τη λειτουργία των αγορών, όπως η χειραγώγηση της αγοράς και η κοινοποίηση ψευδών ή παραπλανητικών πληροφοριών [περιλαμβανομένων αυτών που προβλέπονται στα άρθρα 9(a), 10(b), 14(e), 15(c) του νόμου περί χρηματιστηρίων και στον κανόνα 10b-5 αυτού]. Η ομοσπονδιακή νομοθεσία περί κινητών αξιών απαγορεύει επίσης την εκμετάλλευση εμπιστευτικών πληροφοριών [π.χ. το άρθρο 17(a) του νόμου περί κινητών αξιών, το άρθρο 10(b) του νόμου περί χρηματιστηρίων και ο κανόνας 10b-5 αυτού]. Η SEC μπορεί να λάβει μέτρα κατά προσώπου για αγορά ή πώληση κινητών αξιών με βάση ουσιώδεις μη δημοσιοποιημένες πληροφορίες που λαμβάνονται ή χρησιμοποιούνται κατά παράβαση καθήκοντος καταπιστευματοδόχου ή υποχρέωσης εμπιστοσύνης ή εμπιστευτικότητας, ή για την κοινοποίηση τέτοιων πληροφοριών κατά παράβαση καθήκοντος [άρθρο 17(a) του νόμου περί κινητών αξιών και άρθρο 10(b) και κανόνας 10b-5 του νόμου περί χρηματιστηρίων].
            
         
               (28)
            
            
               Μπορεί, συνεπώς, να συναχθεί το συμπέρασμα ότι το νομικό και εποπτικό πλαίσιο των ΗΠΑ διασφαλίζει τη διαφάνεια και την ακεραιότητα της αγοράς, αποτρέποντας την κατάχρηση αγοράς μέσω της εκμετάλλευσης εμπιστευτικών πληροφοριών και χειραγώγησης της αγοράς.
            
         
               (29)
            
            
               Μπορεί επίσης να συναχθεί ότι το νομικό και εποπτικό πλαίσιο που διέπει τα εγγεγραμμένα ΕΧΑ και ΕΣΣ στη SEC πληροί τις προαναφερθείσες τέσσερις προϋποθέσεις που αφορούν τις νομικές και εποπτικές ρυθμίσεις και, ως εκ τούτου, θα πρέπει να θεωρηθεί ότι παρέχει ισοδύναμο σύστημα με αυτό των απαιτήσεων για τους τόπους διαπραγμάτευσης που ορίζεται στην οδηγία 2014/65/ΕΕ, στον κανονισμό (ΕΕ) αριθ. 600/2014, τον κανονισμό (ΕΕ) αριθ. 596/2014 και την οδηγία 2004/109/ΕΚ.
            
         
               (30)
            
            
               Η παρούσα απόφαση βασίζεται στο νομικό και εποπτικό πλαίσιο που διέπει τα ΕΧΑ και τα ΕΣΣ που είναι καταχωρισμένα στη SEC στα οποία μετοχές εισηγμένες προς διαπραγμάτευση στην ΕΕ αποτελούν επίσης αντικείμενο διαπραγμάτευσης μετά από χωριστή εισαγωγή προς διαπραγμάτευση σε ΕΧΑ. Η παρούσα απόφαση δεν καλύπτει, επομένως, τα ΕΣΣ στα οποία μετοχές εισηγμένες προς διαπραγμάτευση στην ΕΕ αποτελούν αντικείμενο διαπραγμάτευσης χωρίς να έχουν εξασφαλίσει την εν λόγω χωριστή εισαγωγή.
            
         
               (31)
            
            
               Η απόφαση θα συμπληρωθεί επίσης με συμφωνίες συνεργασίας με σκοπό τη διασφάλιση της αποτελεσματικής ανταλλαγής πληροφοριών και τον συντονισμό των εποπτικών δραστηριοτήτων μεταξύ των αρμόδιων αρχών και της SEC.
            
         
               (32)
            
            
               Η παρούσα απόφαση βασίζεται στις νομικά δεσμευτικές απαιτήσεις που αφορούν τα ΕΧΑ και τα ΕΣΣ και είναι εφαρμοστέες στις ΗΠΑ κατά τον χρόνο έκδοσης της παρούσας απόφασης. Η Επιτροπή θα πρέπει να συνεχίσει να παρακολουθεί σε τακτική βάση την εξέλιξη των νομικών και εποπτικών ρυθμίσεων για τους εν λόγω τόπους διαπραγμάτευσης, τις εξελίξεις της αγοράς, την αποτελεσματικότητα της εποπτικής συνεργασίας όσον αφορά την παρακολούθηση και επιβολή της νομοθεσίας και την εκπλήρωση των προϋποθέσεων βάσει των οποίων ελήφθη η παρούσα απόφαση.
            
         
               (33)
            
            
               Για το σκοπό αυτό, η Επιτροπή θα πρέπει να επανεξετάζει τακτικά τις νομικές και εποπτικές ρυθμίσεις που εφαρμόζονται στα ΕΧΑ και τα ΕΣΣ στις ΗΠΑ. Αυτό δεν θίγει τη δυνατότητα της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση, λαμβάνοντας ιδίως υπόψη την αποκτηθείσα πείρα όσον αφορά την εκτέλεση των συναλλαγών σε ΕΣΣ μετά από ένα έτος από την έναρξη ισχύος της παρούσας απόφασης. Κάθε επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (34)
            
            
               Δεδομένου ότι ο κανονισμός (ΕΕ) αριθ. 600/2014 και η οδηγία 2014/65/ΕΕ εφαρμόζονται από τις 3 Ιανουαρίου 2018, είναι αναγκαίο η παρούσα απόφαση να αρχίσει να ισχύει την επομένη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
               (35)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 23 παράγραφος 1 του κανονισμού (ΕΕ) αριθ. 600/2014, το νομοθετικό και εποπτικό πλαίσιο των Ηνωμένων Πολιτειών της Αμερικής που εφαρμόζεται στα εθνικά χρηματιστήρια αξιών και τα εναλλακτικά συστήματα συναλλαγών τα οποία είναι εγγεγραμμένα στην επιτροπή κεφαλαιαγοράς, όπως αναφέρεται στο παράρτημα της παρούσας απόφασης, θεωρείται ισοδύναμο με τις απαιτήσεις για τις ρυθμιζόμενες αγορές, όπως ορίζεται στην οδηγία 2014/65/ΕΕ και προκύπτουν από τον κανονισμό (ΕΕ) αριθ. 596/2014, από τον τίτλο III της οδηγίας 2014/65/ΕΕ, από τον τίτλο II του κανονισμού (ΕΕ) αριθ. 600/2014 και από την οδηγία 2004/109/ΕΚ, υπόκειται δε σε αποτελεσματική εποπτεία και επιβολή της συμμόρφωσης.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 13 Δεκεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 349.
   
      (2)  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
   
      (3)  Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).
   
      (4)  Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕK (ΕΕ L 390 της 31.12.2004, σ. 38).
   
      ΠΑΡΑΡΤΗΜΑ
      Εθνικά χρηματιστήρια αξιών καταχωρισμένα στην Επιτροπή Κεφαλαιαγοράς των ΗΠΑ τα οποία θεωρούνται ισοδύναμα με ρυθμιζόμενες αγορές όπως ορίζονται στην οδηγία 2014/65/ΕΕ:
      
                  α)
               
               
                  BOX Options Exchange LLC
               
            
                  β)
               
               
                  Cboe BYX Exchange, Inc. (formerly Bats BYX Exchange, Inc.· BATS Y-Exchange, Inc.)
               
            
                  γ)
               
               
                  Cboe BZX Exchange, Inc. (formerly Bats BZX Exchange, Inc.· BATS Exchange, Inc.)
               
            
                  δ)
               
               
                  Cboe C2 Exchange, Inc.
               
            
                  ε)
               
               
                  Cboe EDGA Exchange, Inc. (formerly Bats EDGA Exchange, Inc.· EDGA Exchange, Inc.)
               
            
                  στ)
               
               
                  Cboe EDGX Exchange, Inc. (formerly Bats EDGX Exchange, Inc.· EDGX Exchange, Inc.)
               
            
                  ζ)
               
               
                  Cboe Exchange, Inc.
               
            
                  η)
               
               
                  Chicago Stock Exchange, Inc.
               
            
                  θ)
               
               
                  The Investors Exchange LLC
               
            
                  ι)
               
               
                  Miami International Securities Exchange
               
            
                  ια)
               
               
                  MIAX PEARL, LLC
               
            
                  ιβ)
               
               
                  Nasdaq BX, Inc. (formerly NASDAQ OMX BX, Inc.· Boston Stock Exchange)
               
            
                  ιγ)
               
               
                  Nasdaq GEMX, LLC (formerly ISE Gemini)
               
            
                  ιδ)
               
               
                  Nasdaq ISE, LLC (formerly International Securities Exchange, LLC)
               
            
                  ιε)
               
               
                  Nasdaq MRX, LLC (formerly ISE Mercury)
               
            
                  ιστ)
               
               
                  Nasdaq PHLX LLC (formerly NASDAQ OMX PHLX, LLC· Philadelphia Stock Exchange)
               
            
                  ιζ)
               
               
                  The Nasdaq Stock Market
               
            
                  ιη)
               
               
                  New York Stock Exchange LLC
               
            
                  ιθ)
               
               
                  NYSE Arca, Inc.
               
            
                  κ)
               
               
                  NYSE MKT LLC (formerly NYSE AMEX and the American Stock Exchange)
               
            
                  κα)
               
               
                  NYSE National, Inc. (formerly National Stock Exchange, Inc.)
               
            Εναλλακτικά συστήματα συναλλαγών καταχωρισμένα στην Επιτροπή Κεφαλαιαγοράς των ΗΠΑ τα οποία θεωρούνται ισοδύναμα με ρυθμιζόμενες αγορές όπως ορίζονται στην οδηγία 2014/65/ΕΕ:
      
                  α)
               
               
                  Aqua Securities L.P.
               
            
                  β)
               
               
                  ATS-1
               
            
                  γ)
               
               
                  ATS-4
               
            
                  δ)
               
               
                  ATS-6
               
            
                  ε)
               
               
                  Barclays ATS
               
            
                  στ)
               
               
                  Barclays DirectEx
               
            
                  ζ)
               
               
                  BIDS Trading, L.P.
               
            
                  η)
               
               
                  CIOI
               
            
                  θ)
               
               
                  CitiBLOC
               
            
                  ι)
               
               
                  CITICROSS
               
            
                  ια)
               
               
                  CODA Markets, Inc
               
            
                  ιβ)
               
               
                  Credit Suisse Securities (USA) LLC
               
            
                  ιγ)
               
               
                  Deutsche Bank Securities, Inc
               
            
                  ιδ)
               
               
                  eBX LLC
               
            
                  ιε)
               
               
                  Instinct X
               
            
                  ιστ)
               
               
                  Instinet Continuous Block Crossing System (CBX)
               
            
                  ιζ)
               
               
                  Instinet, LLC (Instinet Crossing, Instinet BLX)
               
            
                  ιη)
               
               
                  Instinet, LLC (BlockCross)
               
            
                  ιθ)
               
               
                  JPB-X
               
            
                  κ)
               
               
                  J.P. Morgan ATS («JPM-X»)
               
            
                  κα)
               
               
                  JSVC LLC
               
            
                  κβ)
               
               
                  LiquidNet H2O ATS
               
            
                  κγ)
               
               
                  Liquidnet Negotiation ATS
               
            
                  κδ)
               
               
                  Luminex Trading & Analytics LLC
               
            
                  κε)
               
               
                  National Financial Services, LLC
               
            
                  κστ)
               
               
                  POSIT
               
            
                  κζ)
               
               
                  SIGMA X2
               
            
                  κη)
               
               
                  Spot Quote LLC
               
            
                  κθ)
               
               
                  Spread Zero LLC
               
            
                  λ)
               
               
                  UBS ATS
               
            
                  λα)
               
               
                  Ustocktrade
               
            
                  λβ)
               
               
                  Virtu MatchIt
               
            
                  λγ)
               
               
                  XE